གསུམ་པ།དཔྱིད་ཀབཤད་མ་ཐག་པའི་དགུན་སྟོད་དང་དགུན་སྨད་ཀྱི་དུས་དེར་ཤིན་ཏུ་གྲང་བའི་དབང་གིས་བད་ཀན་ཁོག་ཏུ་གསོག་པ་ཡིན་ཏེ།དེ་ནི་དཔྱིད་དུས་ཀྱི་ཉི་འོད་ཚ་མོས་དྲོས་ཤིང་ཞིགས་པས་མེ་དྲོད་ཉམས་པ་ལས་བད་ཀན་གྱི་ནད་ཀྱང་ལྡང་ཞིང་འཇུ་མི་ནུས་པར་གྱུར་བ་དེའི་ཕྱིར།ཐ་མའི་རོ་ཁ་ཚ་བསྐ་བ་གསུམ་ཤས་ཆེར་བསྟེན་ཞིང་ནས་རྙིང་གི་ཟན་དང་སྐམ་ས་ལ་གནས་པའི་སྲོག་ཆགས་ཀྱི་ཤ་མེ་ལ་བསྲེགས་པ་དང་།སྦྲང་རྩི་དང་ཆུ་བསྐོལ་ཚ་མོ་དང་།བཅའ་སྒ་བསྡུས་པའི་ཐང་ལ་སོགས་པ་བཏང་ཞིང་མདོར་ན་ཡང་ལ་རྩུབ་པའི་བཟའ་བཏུང་གཙོ་བོར་བསྟེན་པར་བྱ་ཞིང་།ལུས་ཀྱི་རྩོལ་བས་བཅག་པ་དང་སྲན་ཕྱེ་ལ་སོགས་པའི་སྐམ་པའི་རྫས་ཀྱིས་དྲིལ་ཕྱིས་ལ་སོགས་ཏེ་བད་ཀན་བསལ་བའི་ཆོ་ག་ལ་འབད་པ་དང་།དྲི་ཞིམ་པོ་ལྡང་ཞིང་ལྗོན་ཤིང་སྣ་ཚོགས་པས་གང་བའི་སྐྱེད་མོས་ཚལ་གྱི་ཉི་གྲིབ་ལ་ཉི་མ་ཕྱེད་ཀྱི་དུས་འདུག་པར་བྱའོ།།